डेटिंग ऐप का ज्यादा यूज देता गिफ्ट-रिवॉर्ड पॉइंट, जवाब न मिलने पर बढ़ती थकान, फ्रस्ट्रेशन, घटता कॉन्फिडेंस
QuackQuack, Matchmaking & Dating Site बेतहाशा स्वाइपिंग से बेस्ट पार्टनर चुनने की हड़बड़ी में लोग ऐसे यूजर्स से मिलते हैं, जिनसे उनकी पसंद नहीं मिलती।
भारत के 70% डेटिंग ऐप यूजर्स भोपाल, इंदौर, चंडीगढ़, जयपुर जैसे छोटे शहरों और कस्बों से आते हैं। ज्यादा समय तक यूजर्स को जोड़े रखने के लिए डेटिंग ऐप्स पर गेमिंग ऐप की तरह रिवॉर्ड पॉइंट्स मिल रहे हैं, जिससे ऑनलाइन डेटिंग इश्क के नए 'खेल' में तब्दील हो रही है। हालांकि, ऑनलाइन पार्टनर तलाशना कई लोगों को काम के दबाव जैसा प्रेशर और थकान दे जाता है, जो तनाव की वजह बनती है। डेटिंग ऐप्स पर करोड़ों यूजर्स होने के बावजूद आधे लोगों को यहां पर रिप्लाई तक नहीं मिलता। साथ ही भरोसे की कमी और फेक प्रोफाइल से भी सामना होता है।
चलिए अब आपको दो लोगों के अनुभवों से रूबरू कराते हैं…
दिल्ली की सोनम एक स्कूल में टीचर हैं। वह बताती हैं, ‘साल 2022 में ऑनलाइन डेटिंग शुरू की और रोज ऐप पर घंटों बिताती। दिनभर मैसेज पढ़ती-जवाब देती। लड़का भरोसेमंद लगता तो पता चलता कि या तो उसके इरादे सही नहीं हैं या प्रोफाइल फेक है। यहां तक कि रिलेशन बनाने का प्रेशर तक झेला। गुस्सा आता और बाद में लगा कि मैं अपना टाइम बर्बाद कर रही हूं। कभी-कभी लोग पीछे तक पड़ जाते।’
‘ऐसा लगता कि लड़का ढूंढने का मैं कोई पार्ट टाइम जॉब कर रही हूं। मैं फिजिकली, मेंटली और इमोशनली थक गई तो ऑनलाइन डेटिंग से ब्रेक लिया।’ हालांकि, सोनम ने ब्रेक के बाद अपनी गलतियों से सीखा और क्वैकक्वैक ऐप के जरिए दोबारा ऑनलाइन डेटिंग शुरू कर दी है।
इसी तरह, एक एमएनसी में सॉफ्टवेयर इंजीनियर आकाश ने भी अपना अनुभव साझा किया, ‘मैंने 6-7 साल तक डेटिंग ऐप यूज किए। प्रीमियम फीचर्स के लिए पैसा भी खर्च किया। कई लड़कियों से बातें हुईं। कुछ से मिला भी। वन नाइट स्टैंड भी हुए। लेकिन, ऐसा कोई नहीं मिला, जिसके साथ लॉन्ग टर्म रिलेशनशिप बनती। फिर लगा कि आखिर मैं कर क्या रहा हूं? पैसे और टाइम की बर्बादी से मुझे क्या मिल रहा है? मैं ऐसा पार्टनर खोज रहा था जो मुझे प्यार करे। लेकिन, हर बार निराशा हाथ लगी और मेंटली परेशान हो गया।’
सोनम और आकाश की तरह ऑनलाइन डेटिंग के जरिए पार्टनर तलाश रहे लोग एंग्जाइटी और स्ट्रेस का शिकार हो रहे हैं। रोज घंटों तक डेटिंग ऐप्स का इस्तेमाल उन्हें थका रहा है। और उनकी मेंटल हेल्थ पर भी असर पड़ रहा है।
साइकोलॉजिस्ट इसे 'डेटिंग फटीग' कहते हैं, जो डेटिंग ऐप्स का जरूरत से ज्यादा इस्तेमाल करने और वहां मनपसंद साथी न मिलने के कारण होती है...
दुनियाभर में 33 करोड़ से ज्यादा यूजर, फिर भी नहीं मिल रहे मनपसंद पार्टनर
इंटरनेट पर इस वक्त सैकड़ों डेटिंग ऐप और वेबसाइट हैं। 'बिजनेस ऑफ ऐप्स' के मुताबिक दुनियाभर में 33 करोड़ से ज्यादा लोग डेटिंग ऐप यूज कर रहे हैं। हर ऐप पर लाखों यूजर हैं। कंपनियां दावा करती हैं कि उनके ऐप पर प्रोफाइल बनाते ही लड़के-लड़कियों की कतार लग जाएगी। लेकिन, इतने सारे यूजर्स में से अपने लिए एक आइडियल पार्टनर चुनना इतना आसान काम भी नहीं।
पार्टनर बनाने के ज्यादा ऑप्शंस बढ़ाते हैं फ्रस्ट्रेशन
मुंबई में डेटिंग कोच प्रतीक जैन बताते हैं कि इतने ज्यादा ऑप्शंस होना भी परेशानी का सबब बन जाता है। लोग मनचाहा साथी खोजने के लिए एकसाथ कई लोगों से चैटिंग करते हैं। अमेरिकन साइकोलॉजिकल एसोसिएशन की एक रिपोर्ट के मुताबिक जिनके पास साथी चुनने के ज्यादा विकल्प होते हैं, वे हफ्ते भर में ही डेटिंग ऐप पर मिले इंसान से बोर हो जाते हैं, उसमें कमियां खोजने लगते हैं।
फिर उसे रिजेक्ट कर दूसरे की तलाश शुरू कर देते हैं। इस तरह, उनकी बेहतर साथी की तलाश कभी खत्म नहीं होती। ऐप्स पर यूजर्स की भरमार और ढेर सारे लोगों से बातचीत फ्रस्ट्रेशन की वजह बन जाती है।
हर स्वाइप के साथ बढ़ता स्ट्रेस
ऐप पर अकाउंट बनाने के बाद दूसरे यूजर्स की प्रोफाइल स्क्रीन पर आने लगती हैं। प्रोफाइल पसंद आए तो राइट स्वाइप करना होता है और नापसंद होने पर लेफ्ट स्वाइप। जब दो लोग एक-दूसरे को राइट स्वाइप करते हैं, तो उनकी प्रोफाइल मैच हो जाती है, तब बातचीत शुरू हो सकती है।
हर बार किसी प्रोफाइल को राइट स्वाइप करते ही उम्मीद जगती है। इंतजार रहता है कि जिसे राइट स्वाइप किया है वहां आइडियल पार्टनर मिलेगा, कनेक्शन जुड़ेगा, जवाब मिलेगा और डेटिंग शुरू होगी। लेकिन, अक्सर ऐसा नहीं होता। जिससे स्ट्रेस बढ़ता है।
यूजर्स कहते हैं कि स्वाइपिंग का दौर कभी खत्म ही नहीं होता। हकीकत यह है कि लोग अपना अधिकतर समय प्रोफाइल पसंद-नापसंद करने में गुजार देते हैं। उम्मीदों के मुताबिक उन्हें रिस्पॉन्स नहीं मिलता। अकेले टिंडर पर ही रोज डेढ़ अरब से ज्यादा स्वाइप होते हैं। हर प्रोफाइल से गुजरते हुए उम्मीदें बनती-बिगड़ती और आखिर में डूब जाती हैं।
आगे बढ़ने से पहले ऑनलाइन डेटिंग पर अपनी राय भी साझा करते चलें...
आधे यूजर्स को तो कभी रिप्लाई तक नहीं मिलता
जिसे पसंद किया है, उससे कनेक्शन जुड़ने के बाद बात आगे बढ़ेगी भी या नहीं, यह कहना मुश्किल है। ऐप्स पर भेजे गए अधिकतर मैसेज का कोई जवाब नहीं मिलता। जवाब मिल जाए और बातचीत हो जाए, तब भी मुलाकात नहीं हो पाती। अमेरिकी फर्म लेंडएडु की एक रिपोर्ट के मुताबिक 81 फीसदी यूजर्स को ऑनलाइन ऐसा कोई व्यक्ति नहीं मिला, जिसके साथ वे जिंदगी बिता सकें।
आधे से ज्यादा यूजर्स ने शिकायत की कि ऐप पर टाइम बिताने के बाद वे ज्यादा अकेलापन महसूस करने लगे हैं। ऐसी ही एक और रिसर्च में पाया गया कि करीब आधे यूजर्स को तो मैसेज का कोई जवाब तक नहीं मिलता। इससे धीरे-धीरे हताशा बढ़ने लगती है।
लड़के झेलते हैं ज्यादा परेशानी
डेटिंग कोच प्रतीक जैन बताते हैं कि अधिकतर डेटिंग ऐप्स पर लड़कियों की संख्या लड़कों से काफी कम है। वे ऑनलाइन डेटिंग को ज्यादा गंभीरता से भी नहीं लेतीं। इसलिए मेल यूजर्स को पसंद की लड़की डेटिंग ऐप पर नहीं मिलती। लड़की की तलाश में ऐप पर वे ज्यादा वक्त बिताने लगते हैं। यही परेशानी खड़ी करता है।
यह समस्या खासकर 30 से ज्यादा उम्र के लड़के-लड़कियों को होती है। 20-25 साल के युवाओं के कॉलेज फ्रेंड्स होते हैं। इस उम्र में दोस्त सोशल और इमोशनल सपोर्ट सिस्टम होते हैं। उम्र के बढ़ने पर जब कोई साथी नहीं मिलता, तब ऑनलाइन डेटिंग बढ़ती है, पार्टनर न मिलने की असफलता टेंशन देती है।
लड़कियों के लिए भी मुश्किलें कम नहीं
अमेरिका में एंथ्रोपोलॉजिस्ट डॉ. हेलेन फिशर की रिसर्च के मुताबिक ऑनलाइन डेटिंग में लड़कियों के लिए भी परेशानियां कम नहीं हैं।
हीनभावना बढ़ती है, खुद को नापसंद करने लगते हैं लोग
अमेरिकन साइकोलॉजिकल एसोसिएशन की रिपोर्ट के अनुसार ऑनलाइन डेटिंग में मिले रिजेक्शन से लोगों में हीनभावना बढ़ने लगती है। उन्हें लगता है कि वे सुंदर नहीं हैं। डेटिंग कोच प्रतीक कहते हैं कि ऐसे लोगों का आत्मविश्वास बुरी तरह डगमगा जाता है। अगर कोई लड़की मना कर दे, तो लड़के इसे दिल पर ले लेते हैं और परेशान हो जाते हैं। जिसका असर उनकी मेंटल हेल्थ पर पड़ता है।
मिसमैच और रिजेक्शन के बीच का अंतर समझें
बेतहाशा स्वाइपिंग से बेस्ट पार्टनर चुनने की हड़बड़ी में लोग ऐसे यूजर्स से मिलते हैं, जिनसे उनकी पसंद नहीं मिलती। इस पर सामने वाला अगर उन्हें पहले रिजेक्ट कर दे तो उनके आत्मसम्मान को धक्का लगता है। हालांकि, प्रतीक जैन कहते हैं कि इसे रिजेक्शन नहीं मानना चाहिए। यह पर्सनैलिटी मिसमैच है।
काम के बोझ जैसा तनाव देती है ऑनलाइन डेटिंग
लत का शिकार बना देती है ऑनलाइन डेटिंग
डेटिंग ऐप्स के फीचर लोगों को ज्यादा यूज करने के लिए उकसाते हैं। शुरुआत में ये फीलगुड फैक्टर बनते हैं, लाइक्स बरसते हैं, गुड हॉर्मोंस का लेवल बढ़ता है, लेकिन अकेलापन दूर नहीं होता। मनमाफिक साथी नहीं मिलता, बोरियत बढ़ती है। और डेटिंग ऐप की लत पड़ चुकी होती है, जो थकान की वजह बनती है। साथ ही लगातार ऐप चेक करने का डर भी बना रहता है कि कहीं कोई मनपसंद पार्टनर हाथ से न निकल जाए।
इश्क को ‘खेल’ बना रहीं कंपनियां
कई कंपनियां डेटिंग ऐप पर यूजर को वर्चुअल गिफ्ट और रिवॉर्ड पॉइंट देती हैं, जिससे ज्यादा प्रोफाइल मैचिंग का मौका मिलता है। ऐप पर ज्यादा वक्त गुजरता है और इश्क ‘खेल’ बन जाता है। डॉ. फिशर कहती हैं कि लोग एक बार ऐप्स खोलते हैं, तो घंटों तक उसी में लगे रह जाते हैं। जो उन्हें थका देता है।
इसलिए एक्सपर्ट्स के इन सुझावों पर अमल करेंगे, तो मनचाहे साथी की तलाश आसान हो जाएगी...
परेशानी की वजह डेटिंग ऐप नहीं, उन्हें यूज करने का तरीका
एक्सपर्ट कहते हैं कि समस्या अकेलेपन से भागने वालों की है, जो डेटिंग ऐप के जरिए प्यार तलाशते हैं। ‘रात गई-बात गई’ की सोच टेंशन फ्री रखती है। जो लोग यहां पर सीरियस रिलेशनशिप की तलाश में रहते हैं, वो ज्यादा नाखुश रहने के अलावा एंग्जाइटी और थकान झेलते हैं।
डेटिंग फटीग से कैसे बचें
डेटिंग ऐप क्वैकक्वैक के फाउंडर रवि मित्तल बताते हैं कि थकान से बचने के लिए टाइम लिमिट तय करें। क्वांटिटी की जगह क्वॉलिटी डेटिंग पर ध्यान दें। बिना दिमाग लगाए घंटों तक ऐप्स पर प्रोफाइल्स स्वाइप करने से एनर्जी खत्म होगी। इसलिए 'माइंडलेस स्क्रॉलिंग' मत करें। पहले तय कर लें कि कैसा साथी चाहिए। उसके बाद ही प्रोफाइल्स को पसंद-नापसंद करना शुरू करें।
लोगों से मिलें-जुलें और दोस्त बनाएं
डेटिंग कोच प्रतीक बताते हैं कि पहले लोग शादी, मंदिर, मेले, मार्केट या फिर किसी कॉमन फ्रेंड के जरिए मिलते थे। इसके बाद बातचीत शुरू होती थी। आज लोगों के पास इतना टाइम ही नहीं है। काम का बोझ भी उनकी लव लाइफ पर बुरा असर डाल रहा है। लाइफ पार्टनर की तलाश तो और भी मुश्किल हो गई है। लोगों को वर्चुअल वर्ल्ड से बाहर निकलकर असल जिंदगी में दोस्त ढूंढने चाहिए, क्या पता कोई मनपसंद साथी मिल जाए।
परिवार से रिश्ता होगा मजबूत तो नहीं होंगी दिक्कतें
डॉ. अमिता पुरी, कंसल्टेंट क्लिनिकल साइकोलॉजिस्ट बताती हैं कि जिंदगी पर मीडिया का असर बहुत बढ़ चुका है। डेटिंग ऐप्स व सोशल साइट्स के ओवरयूज से युवा ओवरथिंकिंग कर रहे हैं। जो उनके सामने होता है, वे उससे संतुष्ट नहीं होते। ऐप पर वे सपनों के साथी को तलाशते हैं। उन्हें सबकुछ जल्दी और ज्यादा बेहतर चाहिए। लेकिन, यह तलाश उन्हें थका देती है। चाहत पूरी न होने पर वे एंग्जाइटी, डिप्रेशन की चपेट में आ जाते हैं। परिवार से रिश्ता मजबूत होगा, तो ऐसी दिक्कतें नहीं होंगी।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।